Spomenici Igmanskom maršu
Spmenici Igmanskom maršu posvećeni su poznatijoj epizodi iz perioda Narodnooslobodilačke borbe. Nalaze se na trasi Igmanskog marša od Vogošće do Velikog polja na Igmanu u Bosni i Hercegovini. Marš je izvelo 500 boraca Prve proleterske brigade počevši od 25. januara 1942. god. Za dva dana su došli u Sarajevsko polje. Najteži dio je bio početak uspona na Igman. Prelaz preko Igmana je izveden noću između 27-28 januara, po dubokom snijegu i velikoj hladnoći. Taj marš postao je legenda, a četrdeset teško promrzlih boraca prebačeno je na liječenje u Foču, gdje su podnijeli nadljudske bolove amputiranja promrzlih dijelova tijela bez narkoze. Grupa spomenika u okolini Sarajeva posvećenih Igmanskom maršu proglašena je nacionalnim spomenikom Bosne i Hercegovine. Nacionalni spomenik se sastoji od deset spomen-obilježja, i to: Spomen-obilježje Igmanskom maršu u Vogošći. Spomenik na mostu u Reljevu, općina Novi Grad; Spomenik na Vrelu Bosne, općina Ilidža; Spomen-ploča Gubavac, općina Ilidža; Spomen-obelisk u Osjeku, općina Ilidža; Spomen-obelisk na Velikom polju, planina Igman, općina Hadžići; Spomen-obelisk na Brezovači, planina Igman, općina Hadžići; Spomen-kosturnica na Brezovači, planina Igman, općina Hadžići; Spomenik na Velikom polju, planina Igman, općina Hadžići; Spomen-piramida na Velikom polju, planina Igman, općina Trnovo; O maršu je snimljen i film Igmanski marš.